JY LEES NOU Liezel van der Westhuizen trap vir liefdadigheid
Liezel van der Westhuizen het al die Ysterman-kompetisie voltooi en die naweek ook die Attakwas bergfietsryuitdaging. En dit ten bate van liefdadigheid!
"Ek is nie die vinnigeste óf die fiksste nie, maar ek geniet dit net regtig baie," vertel sy. Sy het die naweek se Attakwas-bergfietsuitdaging in nege uur en 45 minute voltooi, ondanks 'n kniebesering wat sy tydens die uitdaging gekry het. Dié wedren, waaraan sy die naweek vir die eerste keer deelgeneem het, is 130 km ver (van Oudsthoorn na Groot-Brakrivier) en fietsryers klim ongeveer 2 900 m in hoogte.
"Ek het nog nie besluit wat ek daarna gaan doen nie," vertel sy opgewek vanaf die oefenkamp waar sy nou is.
"Ek het vandag ses ure gery, ek het gister ook ses ure gery en môre doen ek dit weer," vertel sy van haar voorbereiding vir die Cape Epic-bergwedren en die Cape Argus.
"Dis eintlik 'n baie sosiale sport," sê sy. Sy het saam met vroue wat in Kaapstad fietsry begin ry en vandag het sy baie vriendinne wat haar passie vir fietsry deel.
Sy het in 2010 haar eerste Ysterman gedoen, maar opgehou fietsry nadat sy in 2011 by die Cape Argus geval het. Sy het toe besluit om die fietsry te los en eerder kano te roei. Vandag ry Liezel van der Westhuizen weer ernstig fiets - vyf dae per week. Twee dae ry sy lang ritte en die drie ander kere doen sy korter oefensessies, soos spin-klasse in die gimnasium.